作者:吳西逸
標題:雙調・殿前歡
內容:懶雲窩，懶雲堆裡即無何。半間茅屋容高臥，往事南柯。紅塵自網羅，白日閒酬和，青眼偏空闊。風波遠我，我遠風波。懶雲仙，蓬萊深處恣高眠。筆床茶灶添香篆，盡意留連。閒吟白雪篇，靜閱丹砂傳，不羨青雲選。林泉愛我，我愛林泉。懶雲巢，碧天無際雁行高。玉簫鶴背青松道，樂笑遊遨，溪翁解冷淡嘲，山鬼放揶揄笑，村婦唱糊塗調。風濤險我，我險風濤。懶雲關，一泓流水繞彎環。半窗斜日留晴漢，鳥倦知還。高眠仿謝安，歸計尋張翰，作賦思王粲。溪山戀我，我戀溪山。懶雲翁，一襟風月笑談中。生平傲殺繁華夢，已悟真空。茶香水玉鍾，酒竭玻璃翁，雲繞蓬萊洞。冥鴻笑我，我笑冥鴻。懶雲凹，按行松菊訊桑麻。聲名不在淵明下，冷淡生涯。味偏長鳳髓茶，夢已隨胡蝶化，身不入麒麟畫。鶯花厭我，我厭鶯花。